Andreas Lunnan

**Andreas Lunnan**  (1940–2012) var en norsk journalist, programleder og musiker. Han var ansatt i NRK i over 30 år, hvor han blant annet ble kjent som programleder for de tv-sendte spørreprogrammene *[[Har det på tunga]]* og *[[5PÅ!]]* samt radioprogrammet *[[Nitimen]].*

## Liv og virke
### Bakgrunn
Andreas Lunnan ble født i Åsen, Nord-Trøndelag som sønn av lensmann Jens Lunnan og hustru Magnhild Sofie Nordberg. Familien flyttet til Skogn da han var 16 år, hvor Andreas ble boende resten av livet.

### Journalistkarriere
Han ble utdannet lærer, og arbeidet som journalist i *[[Trønder-Avisa]]* fra 1960 til 1975. 

Andreas Lunnan etablerte NRKs kontor på Steinkjer i 1976, og i 1983 ble NRK Nord-Trøndelag et eget distriktskontor med Lunnan som distrikssjef/distriktsredaktør. Han fratrådte stillingen i 1989 og ble programsekretær i riksradio og fjernsyn i NRK. Gjennom sine mange TV-serier fra distriktene ble han ikke minst assosiert med uttrykket «*Itj fårrå nålles*», som uttrykker ønske om at den man tar avskjed med må ha det bra. Han skrev også og formidlet selvopplevelser om hjerteinfarkt og andre hjertesykdommer.

### Musikerkarriere
Som musiker var Lunnan i Melodi Grand Prix-juryen i 1971. Lunnan spilte i Gardemusikken, Inntrøndelag symfoniorkester, diverse jazzsammenhenger og som pianist i mange sjangre innenfor underholdningsmusikken. Som pianist turnerte han gjennom mange år med sangeren Kåre Jessen etter oppdrag fra folkeakademiet og Den kulturelle spaserstokken, blant annet med oppsetningen *Hainnhoinn i bainn*. Han utgav også to CD-er sammen med Jessen med viser av Birger Jørstad (*Det vart poesi tå slekt*) og Alv Schiefloe (*Ane neri senga*). Han medvirket også på utgivelsen *In the wee hours* med Frøydis Walstad og Møre Jassforsyning i 2005.

### Ekteskap
Andreas Lunnan giftet seg i 1963 med Eli Okkenhaug, datter av komponist og organist Paul Okkenhaug og hustru Magnhild Buran. Deres datter Mari Lunnan har vært sanger og musikkjournalist.

## Utgivelser
* *5 over – spørrebok for hele familien* med Yngvil Kiran (Universitetsforlaget, 1991).  Illustrert av Egil Nyhus. Basert på program for landets 5.-klassinger. «Nært & Lurt» (Aschehoug) 1993
* *Med hjertet i fatle* (Cappelen (1995) og Lydbokforlaget, 1995)
* *Hjertebanken* (Communicatio) 2005. Redaktør for «En dag i april» (Kagge) 2009.

## Programleder
* *[[5PÅ!]]* (1989–1992) – kåret til årets program av VG 1990
* *Nær-TV*
* *[[Da Capo!|Da Capo]]*
* *[[Sommeråpent]]*
* *Langs Glomma* (1982)
* *Kompet går*
* *[[Har det på tunga]]* (1984, 1986 og 1988) – spørreprogram om dialekter
* *Ettermiddags-TV* (1999–2000)
* *Rundt neste sving* (2001–2003)
* *[[Billetten]]* (1996) Reisemagasin for TV
* *Med sjel og særpreg* (2004–2007)
* *Gjensynet* (2006–2007) 
* *Sangsøndag* (NRK)
* fem hundre Nitimen-episoder
* programvert i P2s morgenradio (1989–1993)
* intervjuer i *Sølvsuper* (2004–2007)
* *Kappspell* (NRK) 1996, 1999, 2003

## Utmerkelser
* Kringkastingsprisen 1983, delt med Gustav Moberg for «ei røyst i eteren som utmerkar seg med godt språk i radio eller fjernsyn og som på ein framifrå måte bruker nynorsk eller dialekt i det daglege arbeidet.» 
* NRK P1s hederspris 1995
* Paul Harris Fellow 1997
* Levanger kommunes kulturpris 2008

## Referanser